DA Den Europæiske Unions Tidende C 65/12

Meddelelse til de personer og enheder, som er opført på de lister, der er omhandlet i artikel 7, 11 og 15 i Rådets forordning (EF) nr. 194/2008 om forlængelse og styrkelse af de restriktive foranstaltninger over for Burma/Myanmar og ophævelse af forordning (EF) nr. 817/2006

(2008/C 65/12)

Rådet for Den Europæiske Union har fastslået, at:

1) de virksomheder, juridiske personer eller organer, som er opført i bilag V i ovennævnte forordning, er: a) virksomheder i Burma/Myanmar, som er involveret i følgende industrier: — skovhugst og forarbejdning af træ — udvinding af kul, guld, sølv, jern, tin, kobber, wolfram, bly, mangan, nikkel og zink — udvinding og forarbejdning af ædel- og halvædelstene, herunder diamanter, rubiner, safirer, jade og smaragder eller b) juridiske personer, enheder eller organer, som ejes eller kontrolleres af eller som optræder for eller på vegne af virksomheder, som ejes eller kontrolleres af eller optræder for eller på vegne af sådanne virksomheder.

2) de personer og enheder, som er opført i bilag VI i forordningen, er: a) enkelte medlemmer af Burmas/Myanmars regering eller b) fysiske eller juridiske personer, enheder eller organer, der er knyttet til dem.

3) de personer og enheder, som er opført i bilag VII, er: a) virksomheder, der ejes eller kontrolleres af Burmas/Myanmars regering, eller de offentlige instanser, virksomheder, herunder privatretlige virksomheder, hvori de offentlige myndigheder har aktiemajoriteten, og organer i denne stat b) virksomheder, som ejes eller kontrolleres af enkelte medlemmer af Burmas/Myanmars regering eller fysiske eller juridiske personer, enheder eller organer, der er knyttet til dem, eller c) juridiske personer, enheder eller organer, som ejes eller kontrolleres af eller optræder for eller på vegne af de i litra a) eller b) nævnte virksomheder.

Rådet har følgelig besluttet at bibeholde eller optage disse personer og enheder på de tre lister.

Forordning (EF) nr. 194/2008 (1) indeholder bestemmelser om:

1) et forbud mod nye investeringer i de virksomheder, juridiske personer, enheder eller organer, som er opført i bilag V, og et forbud mod at levere finansieringsmidler og finansiel bistand til dem med henblik på salg, levering, overførsel eller udførsel af varer og teknologi, som er opført i bilag III, eller teknisk bistand eller uddannelse med tilknytning hertil

2) indefrysning af alle pengemidler, andre finansielle aktiver og økonomiske ressourcer, som tilhører de personer og enheder, der er opført i bilag VI, og bestemmelser om, at ingen pengemidler, andre finansielle aktiver eller økonomiske ressourcer hverken direkte eller indirekte må stilles til rådighed for dem, og

3) et forbud mod nye investeringer i de virksomheder, juridiske personer, enheder eller organer, som er opført i bilag VII.

De personer og enheder, der er opført i bilag VI, gøres opmærksom på at de har mulighed for at indgive en ansøgning til de kompetente myndigheder i den eller de relevante medlemsstater, der er opført på webstederne i bilag IV til forordningen, med henblik på at opnå tilladelse til anvendelse af indefrosne midler i forbindelse med basale behov eller specifikke betalinger (jf. artikel 13 i forordningen).

De pågældende personer og enheder kan til enhver tid rette en anmodning til Rådet sammen med den fornødne dokumentation om, at beslutningen om at optage dem eller bibeholde dem på ovennævnte lister tages op til fornyet overvejelse. Anmodningen indgives på følgende adresse: Rådet for Den Europæiske Union, rue de la Loi 175, B-1048 Bruxelles.

Anmodninger vil blive behandlet, når de modtages. I denne forbindelse gøres de pågældende personer og enheder opmærksom på, at Rådet løbende overvåger listerne i overensstemmelse med artikel 9 i fælles holdning 2006/318/FUSP.

De pågældende personer og enheder gøres tillige opmærksom på, at Rådets beslutning kan indbringes for De Europæiske Fællesskabers Ret i Første Instans, jf. artikel 230, stk. 4 og 5, i traktaten om oprettelse af Det Europæiske Fællesskab.

(1) EUT L 66 af 10.3.2008, s. 1.